ສຫລ ໃຫ້ການຄໍ້າປະກັນ ແກ່ອິສຣາແອລ
ສຫລ ພ້ອມແລ້ວ ທີ່ຈະໃຫ້ການຄໍ້າປະກັນ ຄວາມປອດໄພ ຢ່າງເປັນລາຍລັກອັກສອນ ແກ່ອິສຣາແອລ
ລັດຖະບານປະທານາທິບໍດີໂອບາມາກ່າວໃນມື້ວັນສຸກວານ ນີ້ວ່າຕົນພ້ອມແລ້ວທີ່ຈະໃຫ້ການຄໍ້າປະກັນທາງດ້ານຄວາມ ໝັ້ນຄົງຢ່າງເປັນລາຍລັກອັກສອນຕໍ່ອິສຣາແອລເພື່ອຊ່ອຍ ໃຫ້ມີການລິເລີ້ມຄືນໃໝ່ການເຈລະຈາສັນຕິພາບໂດຍກົງລະ ຫວ່າງອິສຣາແອລກັບປາແລສໄຕນ໌ ການຄໍ້າປະກັນຢ່າງເປັນລາຍລັກອັກສອນທີ່ວ່ານີ້ ຈະຮັບຮູ້ ຢ່າງເປັນທາງການເຖິງຄວາມເຂົ້າໃຈ ທີ່ບັນລຸກັນໃນສັບປະ ດາແລ້ວລະຫວ່າງລັດຖະມົນຕີການຕ່າງປະເທດສະຫະລັດ ທ່ານນາງ Hillary Clinton ແລະນາຍົກລັດຖະມົນຕີອິສ ຣາແອລທ່ານ Benjamin Netanyahu ພາຍໃຕ້ແຜນການດັ່ງກ່າວ ສະຫະລັດຈະມອບເຮືອບິນລົບຮຸ່ນໃໝ່ ທີ່ເຣດ້າຈັບບໍ່ໄດ້ F-35 ຈຳນວນ 20 ລຳແກ່ອິສຣາແອລເພີ່ມຈາກຈຳນວນ 20 ລຳທີ່ອິສຣາແອລໄດ້ສັ່ງຊື້ໄປແລ້ວນັ້ນ ນອກນັ້ນສະຫະລັດຍັງໄດ້ໃຫ້ຄຳໝັ້ນສັນຍາທີ່ຈະຂັດຂວາງການດຳເນີນຄວາມພະຍາຍາມ ຕາມລຳພັງໃດໆກໍຕາມຂອງຝ່າຍປາແລສໄຕນ໌ທີ່ຈະປະກາດເອກກະລາດ ຢູ່ທີ່ອົງການສະ ຫະປະຊາຊາດ ສິນນໍ້າໃຈທີ່ວ່ານີ້ແມ່ນແນໃສ່ເພື່ອໃຫ້ອິສຣາແອລຕໍ່ອາຍຸການຫ້າມກ່ຽວກັບການກໍ່ສ້າງຕັ້ງ ບ້ານໃໝ່ຢູ່ໃນເຂດຝັ່ງຕາເວັນຕົກຂອງແມ່ນໍ້າຈໍແດນ ອິສຣາແອລມີຄວາມລັງເລໃຈ ທີ່ຈະຕໍ່ ອາຍຸໃນການຫ້າມດັ່ງກ່າວ ຊຶ່ງພາໃຫ້ການເຈລະຈາກັບຝ່າຍປາແລສໄຕນ໌ແຕກຫັກລົງ ມີລາຍງານວ່າທ່ານ Netanyahu ໄດ້ຮ້ອງຂໍໃຫ້ສະຫະລັດຂຽນການຄໍ້າປະກັນທີ່ວ່ານີ້ຢ່າງ ເປັນລາຍລັກອັກສອນ ໂຄສົກກະຊວງການຕ່າງປະເທດສະຫະ ລັດທ່ານ P J Crowley ໄດ້ສະແດງໃຫ້ເຫັນ ຢ່າງຈະແຈ້ງໃນມື້ວັນສຸກວານນີ້ວ່າ ລັດຖະບານທ່ານໂອບາມາແມ່ນໄດ້ ກະກຽມພ້ອມແລ້ວຢ່າງເຕັມທີ່ຈະປະຕິບັດຕາມພັນທະດັ່ງກ່າວ